Boer gee hom oor ná voorval met betogersArgieffoto Die 63-jarige boer van die Noord-Kaap wat daarvan beskuldig word dat hy ŉ betoger op sy plaas met sy bakkie raakgery het, het homself aan die polisie oorgegee. Kapt. Sergio Kock, woordvoerder van die polisie, het gesê die boer, Petrus van Niekerk, het homself Maandag by die Hartswater-polisiestasie oorgegee. Hy het Woensdag in die Hartswater-landdroshof verskyn op aanklag van poging tot moord en sal Donderdag weer in die hof verskyn wanneer hy na verwagting om borgtog sal aansoek doen. Hy bly tot dan in aanhouding. Van Niekerk het na bewering Vrydag omstreeks 12:00 ŉ man wat op sy plaas geloop het met sy bakkie raakgery. ŉ Groep betogers het op die dorp betoog oor dienslewering en het al die hoofpaaie versper. “Die polisie moes skokgranate gebruik om die groep betogers uiteen te jaag om die nasionale paaie oop te stel,” het Kock vroeër gesê. ŉ Groep van die betogers het glo in Van Niekerk se landerye ingehardloop toe die skokgranate afgevuur is. Volgens Kock het Van Niekerk met sy bakkie in die landerye rondgery en die groep mense gesien. Dit is toe dat Van Niekerk na bewering ŉ 35-jarige man met sy bakkie raakgery het. Kock kon nie onmiddellik bewerings dat die boer die betogers die k-woord toegesnou het en hulle opdrag gegee het om sy plaas te verlaat bevestig nie. “Dit alles maak deel uit van die polisie se ondersoek,” het hy gesê. Die slagoffer is in ŉ ernstige toestand na die hospitaal gehaas. Volgens Kock het die ander betogers die polisie van die voorval in kennis gestel.